title: Cheminis (constelación)
text: Cheminis (en aragonés os cheminucos u meyos) ye una d'as constelacions d'o zodiaco, situada entre a constelación de Tauro a l'ueste y a de Cancro a l'este. A lo norte, se troban as constelacions d'Auriga y a quasi invisible d'o Lupo cerbal. A lo sud, as de l'Unicorni y o Can menor.
  
  Caracteristicas 
  En ista constelación, bi son dos estrelas luminosas: Cástor (α), una estrela binaria telescopica (sextuple en l'actualidat), y Pólux, mas luminosa y ubicada mas a o sudueste. As altras estrelas son mas esmorteixidas -nomás que una, Alhena (γ), puede alufrar-se bella vez dende as grans ciudatz-, y debuixan un rectanglo enta o sudeste.
  
  Tamién en ista constelación, en 1930, s'escubrió lo planeta Plutón, amán d'a estrela Wasat (δ Geminorum).
  
  Obchectos 
  L'obchecto d'o cielo prefundo mas luminoso de Cheminis ye M35, un carrazo estelar ubierto de 5ª magnitut, a 2800 anyos luz d'a Tierra. Se troba a lo nordueste d'η Geminorum, cerca d'a marguin zurda d'a constelación.
  
  Mitolochía 
  
  Parando cuenta en as estrelas poco luminosas visteras a simple uello, ista constelación pareix debuixar dos feguras alargadas paralelas. Ixo fació que s'identificase con o mito d'os clamaus Dioscuros, Cástor u Pólux, os fillos cheminucos de Leda. O mito d'istos meyos ye muito relacionau con o furto de ganau, y podría estar ligau a visions primitivas d'a Carrera de Sant Chaime u Vía Lactia, en as que serían situaus en metat d'o ganau u d'una rabanyera de vacas leiteras.
  
  A orientación d'a constelación puede variar -ya que continan fendo lo debuixo de feguras alargadas igual si s'enclinan ta la dreita como ta la ezquierda-, anque s'acostumbra a veyer a os cheminucos decantaus enta man zurda. Manimenos, quan s'enclinan ta man dreita, un d'os cheminucos se troba en a Carrera de Sant Chaime y l'altro en ye difuera, o que fa que pareixca que un d'os meyos ye furtando lo ganau y que l'altro se lo mira. Ixo, chunto con a faixa d'o cielo que ye desenta (an que agora se considera que i son as nuevas y muito esmorteixidas constelacions d'a Chirafa y o Lupo cerbal) y as altras caracteristicas de l'aria de Cheminis (Orión, Auriga y Can Menor), podría haber estau l'orichen d'o mito d'os ueis de Cherión, un d'os dotze treballos d'Heracles.
  
  Astrolochía 
  En l'astrolochía occidental, o signo de Cheminis (21 de mayo-20 de chunio) ye asociau con l'elemento aire; ye, pues, un d'os tres signos d'aire, chunto con Libra y Aquario. En Cheminucos tien o suyo domicilio en lo planeta Mercurio. Ye un d'os quatre signos mutables, chunto con Virgo, Sachitario y Pisces. O suyo oposau ye Sachitario. D'entre as partis d'o cuerpo, os Cheminucos gubiernan os brazos y as mans.
  
  As qualidatz que os astrologos acostumbran a acumular-li son os d'un carácter independient, adaptable, peligarcero y eloqüent, devez que dual, foricador, malestachero y niervudo.
  
  En o "Libro d'o Trasoro" lo nombran como Gemjnjs, ye dicir "Cheminis".
  
  Referencias
  
  Constelacions d'o zodiaco